Ma arvan, et kusagilt sellest ajast hakkasid ka minu ja mu venna ajukäärudes juurduma vahvad "ärimõtted" ja idanes plaan omandada eeskujulikult selle  mängu reeglid, et elus edukalt hakkama saada. Oli ju näha, et palgatööga ära ei ela, mistõttu vähegi elatava elustandardi saavutamiseks peab teenima lisa. Peab ütlema, et oma mõtete realiseerimisega me väga kaugele ei jõudnud. Ilmselt olime ikka alles lapsed ja seetõttu päriselt ka üks põlvkond "tegijatest" maas. Tegijate all pean silmas tänaseks 40-seid inimesi, kes oskasid Nõukogude Liidu lagunemise järel tekkinud võimalusi juba täiskasvanu pilguga vaadelda ja enda huvides tööle panna, sest Eesti riik  hakkas arenema sellise kiirusega, et ole ainult mees ja kasuta juhuseid. Aga huvitavad ajad ootasid ees igaüht sellegi poolest…